google/wiki40b huggingface dataset:
Kaljula Teder

Kaljula Teder (9. september 1905 Pihkva – 26. veebruar 1978 Tallinn) oli eesti ajakirjanik ja kodu-uurija.
Ta õppis aastatel 1913–1916 Pihkva eesti algkoolis, 1913–1916 Pihkva reaalkoolis ja 1918–1924 Võru Poeglaste Gümnaasiumis. Aastatel 1924–1936 õppis ta Tartu Ülikooli õigusteaduskonnas; ta oli aastast 1924 Eesti Üliõpilaste Seltsi liige.
Aastatel 1924–1929 töötas Postimehe ja 1929–1940 Päevalehe toimetuses. 1941. aastal arreteeriti ja küüditati K. Teder koos perekonnaga Venemaale, kust ta pääses tagasi Eestisse pärast 11-aastast vangistust ja 5-aastast asumisel olemist. Seejärel 
töötas ta ekskursioonijuhina Tallinna Reisi- ja Ekskursioonibüroos (I kategooria) ja oli ekskursioonijuhtide väljaõppemetoodik.
Kaljula Teder oli Akadeemilise Õigusteadusliku Ühingu juhatuse liige. 1926. aastal valiti ta Eesti Akadeemilise Rahvasteliidu Ühingu FJE peasekretäriks. Ta oli Eesti Fotoklubi liige, aastatel 1963–1968 selle esimehe asetäitja. K. Teder oli alates 1963. aastast TLM kodu-uurimise ringi juhatuse liige – ringi asutamisest kuni oma surmani.
Kaljula Teder tegeles eesti kodu-uurimise oluliste teemadega. Selle töö tulemusena ilmus raamat "Fotograafia teerajajaid" (1973), millest avaldati USA-s 1977. aastal rikkalikke illustratsioonidega ingliskeelne kokkuvõte. Käsikirja jäi ulatuslik "Fotograafia arengust Nõukogude Eestis". 1969. aastal korraldati Tallinna Linnamuuseumis põhiliselt tema materjalide põhjal Eesti esimene fotograafiaajaloo näitus, mis sai aluseks fotomuuseumi kogudele ja püsiekspositsioonile. K. Teder oli kaasautor Tallinna tuletõrje ajalugu käsitlevas väljaandes "Võitluses leekidega" (1975), tema oluline uurimus on ka "Kohvist, kohvikutest ja kohvikultuurist".
Kaljula Teder on maetud Tallinna Pärnamäe kalmistule.
11. armee (Saksamaa)

Saksa 11. armee oli Saksa väliarmee Teises maailmasõjas.

Ajalugu

Aktiveeriti 2. oktoobril 1940. Rünnakut Nõukogude Liidu vastu alustas armee Rumeeniast. Vallutas Sevastoopoli 1942. aastal. 21. novembril formeeriti ümber väegrupiks Don.
Moodustati uuesti 11. SS-tankiarmee ümbernimetamisega 26. jaanuaril 1945. Pommernis. Armee kapituleerus 21. aprillil 1945.
Rein Kamarik

Rein Kamarik (sündinud 8. juulil 1939 Haapsalus) on eesti vehkleja, vehklemistreener ja sporditegelane.
Ta lõpetas aastal 1957 Haapsalu 1. Keskkooli ja aastal 1961 Tartu Riikliku Ülikooli kehakultuuriteaduskonna.
Ta hakkas vehklemist harrastama aastal 1953 Haapsalu Spordikoolis Endel Nelise juhendamisel. Ta kuulus aastatel 1956–1965 Eesti floretikoondisse. Ta tuli aastal 1961 individuaalselt floretis Eesti meistriks ning aastatel 1961 ja 1963–1965 meeskondlikult Eesti meistriks.
Ta töötas ligi kaks aastakümmet vehklemistreenerina Haapsalus ja Tartus. 1979. aastal sai temast spordiühingu Dünamo Tartu haru juht, 1989. aastal spordiseltsi Põhjakotkas Tartu osakonna juhataja.
Ta on osalenud paljude Tartu ja üle-eestiliste spordiürituste korraldamisel eri spordialadel: jalgrattasport, ujumine, vehklemine, triatlon jms. Tartu maratoni, rattaralli ja sügisjooksu korraldaja, Tartu maratoni pikaajaline peakorraldaja. Tema algatusel on sarja lisatud laste spordiüritused. 1980. aastatel sai Tartu maratonist tema eestvedamisel massiüritus, mis viis lõpuks Tartu maratoni arvamiseni ülemaailmsesse pikamaasuusatamise sarja Worldloppet ning selle keskuse toomiseni Tartusse.

Isiklikku

Tema abikaasa on iluvõimleja ja võimlemistreener Maire Kamarik.
2007. aasta Kuldgloobuse auhinnad

2007. aasta Kuldgloobuse auhinnad olid 64. Kuldgloobuse auhinnad, mis jagati välja 15. jaanuaril 2007. aastal.
Esimest korda Kuldgloobuse ajaloos anti auhind parima animafilmi kategoorias.
Cecil B. DeMille'i nimeline elutööauhind anti Warren Beattyle.
Jorge Cori

Jorge Moisés Cori Tello (sündinud 30. juulil 1995 Limas) on Peruu maletaja, rahvusvaheline suurmeister (2010). 
Cori sai suurmeistriks 15-aastaselt. Aasta varem sai ta FIDE-lt rahvusvahelise meistri nimetuse. Ta tuli noorte maailmameistriks 2009. aastal U14 ja 2011. aastal U16 vanuseastmes. 2011. aastal Chennais võitis Cori juunioride maailmameistrivõistlustel kuldmedali .
Tema õde on naiste malesuurmeister Deysi Cori.
Johannes Eberhard

Johannes Eberhard (28. august 1887 Mustjala – 13. september 1971 Darmstadt) oli Eesti ja saksa vaimulik.
Õppis aastatel 1898–1905 Nikolai Gümnaasiumis, lõpetas aastal 1907 Kuressaares gümnaasiumi. Õppis aastatel 1907–1912 Tartu Ülikooli usuteaduskonnas, saades kuldauraha. Sai Berliini Ülikoolist aastal 1913 teoloogiakandidaadi kraadi. Oli prooviaastal Kadrina Katariina koguduses. Ordineeriti 8. septembril 1913 Tallinnas õpetajaks.
Oli 1913–1919 Kadrina Katariina koguduse õpetaja. Lahkus aastal 1919 Saksamaale. Oli 1920–1922 Flemendorfis (Groß Kordshagen, Nordvorpommerni kreis, Mecklenburg-Vorpommerni liidumaal), 1922–1927 oli pastor Gammelinis (Ludwigslusti kreis, Mecklenburg-Vorpommerni liidumaal), 1927–1934 oli pastor Warnemündes (Rostocki linnaosa, Mecklenburg-Vorpommerni liidumaal), 1934–1943 oli pastor Rostocki Jakobi kirikus, 1943–1956 oli pastor Neubrandenburgis, seejuures aastail 1943–1956 praostina.

Isiklikku

Tema isa August Eberhard oli Mustjala Anna koguduse õpetaja, vanaisa Paul Eberhard oli Kullamaa Püha Johannese koguduse õpetaja, onu Theodor Eberhard oli Juuru Mihkli koguduse õpetaja, onu Paul Eberhard oli Väike-Maarja koguduse õpetaja, vend Samuel Eberhard oli Kunda koguduse õpetaja.
Michael Bloomberg

Michael Rubens Bloomberg (sündinud 14. veebruaril 1942 Bostonis) on juudi päritolu Ameerika Ühendriikide ärimees ja poliitik. Ta oli 1. jaanuarist 2002 kuni 31. detsembrini 2013 New Yorgi linnapea.
Michael Bloomberg lõpetas Johns Hopkinsi Ülikooli elektriinsenerina ning hiljem omandas ärijuhtimise magistrikraadi Harvard Business Schoolis. Ta on majandustarkvarafirma ja uudisteagentuuri Bloomberg peamine omanik. Ta on Ameerika Ühendriikides rikkuse poolest 13. inimene. 
Kuni 2001. aastani kuulus Michael Bloomberg Demokraatlikku Parteisse, kuid New Yorgi linnapeaks kandideerimise eel otsustas liituda vabariiklastega. Aastal 2001. valiti ta linnapeaks ning aastal 2005 valiti ametisse tagasi. Aastal 2007 otsustas ta hakata sõltumatuks. Aastal 2008 õnnestus tal läbi suruda seadusemuudatus, mille tulemusel sai ta õiguse kandideerida linnapeaks ka kolmandaks ametiajaks. Ta valitigi 3. novembril 2009 uuesti ametisse tagasi. Kuigi New Yorgi linnapea palk on 225 000 dollarit, keeldus ta sellest ja sai oma töö eest aastas kõigest ühe dollari.
Valga Issidori peakirik

EAÕK Valga Issidori peakirik on Valgas aadressil Pargi 1a asuv õigeusu kirik. Kirik on nimetatud Tartu preestermärtri Issidori järgi.
Kirik ehitati 1897–1898 ja pühitseti sisse 1898. Hoone arhitekt on Vladimir Lunski. Kirik oli algselt mõeldud linna venelastest ja lätlastest õigeusklikele, ent kui eestlaste kasutada olnud Nikolai kirik aastal 1913 maha põles, hakkasid ka nemad seda kirikut kasutama.
Ambla valla lipp

Ambla valla lipp on Järva maakonna endise Eesti haldusüksuse Ambla valla lipp.
Lipp on kinnitatud 15. novembril 1995.
Lipu autor on Jaak Poom.

Lipu kirjeldus

Ristkülikukujuline lipp koosneb kolmest horisontaalsest värvilaiust, ülemine on roheline, keskmine laineline valge ja alumine sinine. Laidude laiused on vastavalt 3+1+2 ühikut.
Lipu normaalmõõtmed on 100x150 cm ning laiuse ja pikkuse suhe 6:9.

Põhjendus

Valge sümboliseerib lootust ja puhtust, roheline - looduskeskkonda mille osaks on ka inimene. Sinine tähistab vett, looduse koostisosana, samuti ka noorust oma energia ja tulevikulootusega.
Vasallilinnus

Vasallilinnus on vasalli poolt rajatud või kasutuses olnud linnus.
Eesti alal oli peale vasallilinnuste ka ordu- ja piiskopilinnuseid.
Eestlased Kanadas

Kanada eestlased on Kanada kodakondsusega Eestis sündinud eestlased või nende Kanadas elavad järeltulijad. Kanadas elab umbes 24 000 eestlaste järetulijat, mõningate allikate kohaselt isegi 50 000 inimest.
Kanadas asub suurim ja püsivaim eestlaste kogukond väljaspool Eestit. 1940ndate lõpus ja 1950ndate alguses saabus Kanadasse umbes 17 000 eestlast.
Eriti aktiivne on eestlaste elu Torontos, kus asuvad Toronto Eesti Maja, Tartu College, Toronto Eesti Ühispank, antakse välja ajalehte Eesti Elu, jm. Toronto Ülikoolis on Kanada eestlaste loodud Eesti professuur.
Tuntumate Kanada eestlaste seas on psühholoog Endel Tulving, ajakirjanik ja roheline poliitik Kalle Lasn, keemik Olev Träss, arhitektid Arthur Jürvetson ja Elmar Tampõld, kirikuõpetajad Edgar Heinsoo ja Andres Taul, kirjanikud Ilmar Külvet ja Arved Viirlaid, keemik ja muusik Olaf Kopvillem, sotsioloog Tõnu Parming, poliitik ja publitsist Edgar V. Saks, jalgpallur Andreas Vaikla jpt.
Pikka aega elasid Kanadas vaimulik Vello Salo, tehnikateadlane ja poliitik Arvo Niitenberg.
Sunnismaisus

Sunnismaisus oli üks pärisorjuse põhitunnuseid millega talupojad kinnistati maa külge ja neil puudus liikumisvabadus elukoha valikuks. Sunnismaine talupoeg ei tohtinud feodaali loata elukohta vahetada 
Euroopas sunnismaistati enamus vabu kogukonnatalupoegi Prantsusmaal 8.–10. sajandil, Saksamaal 8.–11. sajandil ja Inglismaal 10.–11. sajandil, muutes nad sellega pärisorjadeks 
14. sajandil tekkisid Eesti aladel esimesed sunnismaisuse ilmingud, kuna talupoeg, kes oli omavoliliselt asunud elama teise feodaali valdustesse, pidi maksma senisele isandale trahvi. 15. sajandi esimesel poolel hakati pagenud talupoegi tagasi nõudma. Põgenemiste ärahoidmiseks ning põgenike püüdmiseks ja väljaandmiseks sõlmisid Tartu piiskop, Kärkna kloostri abt ja nende vasallid oletatavasti juba 1411. aastal kokkuleppe, millega pandi ametisse adrakohtunik (hakenrichter). 1458. aastast on säilinud selline kokkuleppe Tartu piiskopkonnast. Uus sõlmitud kokkuleppe täpsustas põgenike tagaotsimise ja tagasitoimetamise korda
Moodustati Adrakohtu ringkonnad ja pandi ametisse adrakohtunikud, kelle ülesandeks oli pagenud talupoegade otsimine ja tagasitoomine. Talupoegade sunnismaistamine viidi Eesti aladel lõpule 16. sajandi esimesel poolel.
Talupoegade sunnismaisusele tõi leevendust 1816. aastal Eestimaa ja 1819. aastal Liivimaa talurahvaseadused, kuid need ei likvideerinud sunnismaisust, kuna talupoegade liikumisvabadus oli ikkagi piiratud. Talupoegade liikumiskitsendused kaotati lõplikult alles 1863. aasta passiseadusega.
NSVL-is lõpetati sunnismaisus alles 1974. aastal, kui võimaldati elanikel saada passe, et liikuda riigis.
Love Me Tender (laul)

"Love Me Tender" on üks tuntumaid laule Elvis Presley repertuaarist, üks tema esimestest hittidest. Nüüdseks on see laul evergreen.
Laulu meloodia on võetud George R. Poultoni laulult "Aura Lee". Kenneth Darby kirjutas sellele uued sõnad. Elvis Pesley esitus on osa 1956. aasta vesterni "Love Me Tender" muusikast.
Filmi pealkiri oli algselt "The Reno Brothers", kuid laulu tohutult kasvanud populaarsuse tõttu nimetati film ümber. Samaaegselt filmiga lasti välja ka singel (plaadifirma RCA).
Ajakirja Rolling Stone 2004. aastal koostatud 500 kõigi aegade parima laulu edetabelis jõudis lugu 437. kohale.

Segadus autorsusega

Laulu autoritena nimetatakse Elvis Presleyt ja Vera Matsonit. Viisi autorit Poultonit enam ei mainita, sest tema autoriõigused on aegunud. Sõnad on laulule kirjutanud tegelikult Kenneth Darby, kuid ta on selle ning veel kolme samas filmis lauldava laulu autorsuse loovutanud oma abikaasale ja Elvis Presleyle. Arvatakse, et produtsent on talle survet avaldanud, et saavutada paremat kuvandit.
Mihhail Kuzmin

Mihhail Kuzmin (Михаил Алексеевич Кузмин) (18. oktoober (vkj 6. oktoober) 1872 Jaroslavl – 1. märts 1936 Leningrad) oli vene luuletaja ja prosaist.
Mihhail Kuzmini vanemad olid aadlisoost ja vanausulised. Isa, Aleksei Alekseejevitš Kuzmin oli mereväeohvitser. Ema Nadežda Dimitrijevna, neiupõlvenimega Fjodorova, oli prantsuse näitleja Hauffrin'i järeltulija. Tema kaudu pidas Kuzmin end Théophile Gautier' sugulaseks.
Rake

Protsess

Sõltuvalt pokkerimängu tüübist kasutatakse reigi võtmiseks kolme erinevat varianti.
Rahamängulaudadel võtab [krupjee] reiki sõltuvalt sellest kui palju mängijad on panka panustanud. "Live" kasiinos võtab krupjee pangast mängumärgid mis ongi "majale mineva tasu jaotuse jooksul või selle lõppedes. Need mängumärgid pannakse spetsiaalsesse kasti millest need mängumärgid eemaldatakse alles laua sulgemisel või vahetuse lõppedes. Väiksemates kasiinodes pannakse need mängumärgid ka float-tray'sse. Internetis mängides võtab programm reigi automaatselt. Mõned tarkvarad näitavad krupjeed pangast reiki võtmas ka graafilisel kujul, kusjuures krupjee võtab reiki panustamisringide vahel kuid tarkvara ootab siiski jaotuse lõpuni ja võtab siis kogu pangast lubatud maksimaalse summa ulatuses reiki, enne kui pank võitjale välja makstakse. Eestis kasutatakse "live" kasiinodes seda varianti.
Teine reigi võtmise võimalus on "time collection" või"table charge" (kasutati kunagi ka Eestis) kus iga rahamängus osaleja maksab kindlaks määratud tasu, tavaliselt poole tunni kaupa. Internetis on ka selliseid võimalusi kus mängija maksab kindla kuutasu.[3]
Kolmas reigi võtmise võimalus on pokkeriturniiri osavõtumaksu eest küsitav tasu (entry fee). Eestis kasutusel.
Mõned internetipokkeri toad ei võta enam üldse reiki. Need "reigivabad" pokkeritoad teenivad oma kasumi suunates mängijaid oma firma muude mängude juurde, mis neile suuremat kasumit annavad, nagu näiteks kihlveod.

Legaalsus

Kõigis teadaolevais jurisdiktsioonides on pokkerimängu korraldamise eest tasu võtmine illegaalne juhul, kui mängu korraldajal ei ole kehtivat hasartmängulitsentsi (vastavaid lube). Paljudes jurisdiktsioonides on seadused kirjutatud nii, et need ei keela eravaldustes pokkeri mängimist juhul, kui mängu korraldamise eest tasu ei võeta.
Farnesool

Farnesool (IUPAC nimetusega 3,7,11-trimetüül-2,6,10-dodekatrieen-1-ool, molekulaarvalemiga C₁₅H₂₆O) on terpenoidide klassi kuuluv alkohol. Seda nimetust kasutatakse tavaliselt stereoisomeeride segu kohta, kusjuures valdavad on trans-kaksiksidemed. Keemiliselt olemuselt on farnesool allüülne alkohol.
СН₃–С(СН₃)=СН–СH₂[–CH₂–С(СН₃)=СН–СH₂]₂–OH
Farnesool on nõrgalt kollakas õli. Looduses leidub seda paljudest taimedest saadud eeterlikes õlides.
Farnesooli kasutatakse pafümeerias lõhnakompositsioonides, bioaktiivsete ühendite sünteesiks jm. Farnesooli keemilise sünteesi skeemid on komplitseeritud ja saagised väikesed (näit saamine isopreeni telomerisatsiooniproduktidest).
Eesti naiskooride võistulaulmine

Eesti naiskooride võistulaulmine on Eesti Naislaulu Seltsi korraldatav iga-aastane Eesti naiskooride ja neidudekooride konkurss. 
Võisteldakse kolmes kategoorias: A-, B- ja C-kategooria. Eraldi võislevad naiskoorid ja neidudekoorid.
Hüdroajami proportsionaaljuhtimine

Hüdroajami proportsionaaljuhtimine on hüdroajami juhtimine, mille puhul juhtimisseadme väljundis saadav signaal on võrdeline sisendisse tuleva signaaliga.
Nii saadakse juhitav ühenduslüli lülitustehnika ja reguleerimistehnika vahel.
Hüdroajami proportsionaaljuhtimine on mõeldud kasutamiseks tingimustes, kus tavaline on-off (sisse-välja) juhtimistehnika kasutamine on liiga jäik ning servotehnika jälle liiga täpne ja kallis.
Nagu kõrvalolevalt skeemilt näha koosneb proportsionaalne juhtimissüsteem elektrilisest juhtimisseadmest (nn kaardist), proportsionaalklapist (jaotur, rõhuklapp, vooluregulaator) ja täitevseadmest (hüdrosilinder, hüdromootor).
Elektriline sisendsignaal, mille pinge on 0...9 V, muundatakse elektroonses võimendis vastavuses sisendpingele elektrivooluks, näiteks suhtes 1 mV = 1 mA. Võrdeliselt elektromagneti mähisele tuleva voolutugevusele annab reguleeritav elektromagnet väljundina jõu või liikumise suuruse. Tarbijale, masina sõlmele, võib avaldada lisaks liikumise suuna muutmisele veel sujuvat toimet liikumise kiiruse ja toimiva jõu suuruse muutmiseks. Samaaegselt vastava protsessi ajalisele kulgemisele võib avaldada sujuvat toimet vooluhulgale: s.o kiirendus-aeglustus.
Proportsionaaljaoturid on mõeldud kasutamiseks rõhkudel p<350 bar ning süsteemis tuleb kasutada kõrgrõhufiltrit, puhastusvõimega <10μm, mis paikneb vahetult proportsionaalklapi ees.

Reguleeritavad magnetid

Reguleeritavad magnetid on vaid alalisvoolu magnetid, sest ainult alalisvoolu magnetid annavad väljundi võrdeliselt sisendvoolu tugevusele. Antud juhul reguleeritakse sisendvoolu piirides 0,1...1 A.
Kui tavamagnetite korral väheneb magneti jõud käigupikkuse suurenemisel, siis proportsionaalmagnetitel on jõud kogu käigupikkuses muutumatu ja sõltuv vaid juhtvoolu tugevusest.
Proportsionaalmagnetid annavad küllaltki suure lülitusjõu, mis võimaldab neid kasutada kuni NS10 mõõduga klappide otsejuhtimisel.
Hüdraulika-komponentide juhtimisel proportsionaalmagnetitega saab juhtimisprotsessi staatilisi ja dünaamilisi parameetreid parandada, kasutades tagasisidestatud klappe, millel on induktiivne magneti ankru asendiandur. Staatilistest parameetritest paranevad liikumise hüsterees, lineaarsus, kordumiste täpsus ning dünaamilistest näitajatest jäikus.
Euroopa konkurentsivolinik

Euroopa konkurentsivolinik on Euroopa Komisjoni liige, kelle vastutusalas on järelevalve teostamine konkurentsiõigust puudutavate sätete täitmise üle. Alates 1. novembrist 2014 on konkurentsivoliniku ametikohal taanlanna Margrethe Vestager.
Francesco Guicciardini

Francesco Guicciardini (hääldus: franˈtšesko gwit'tšardini; 6. märts 1483 Firenze – 22. mai 1540 Arcetri) oli renessansiaegse Itaalia kirjanik, ajaloolane ja poliitik. Ta oli Niccolò Machiavelli noorem kaasaegne, sõber ja kriitik. Oli üks esimestest ajaloolastest, kes tugines ajalookäsitluste kirjutamisel ka allikmaterjalidele (valitsusdokumendid jms).
Siivertsi kalmistu

Siivertsi kalmistu on mitut endist kalmistut hõlmav roheala Siivertsi linnaosas Narvas. Ta piirneb kirdes Jõesuu tänavaga, loodes Karjamaa tänavaga, edelas heitveepuhastusjaamaga ja lõunas elamupiirkonnaga. Siivertsi kalmistust kirdes Narva jõe kaldal on saksa-soome kalmistu.
Nüüdisajal Siivertsi kalmistuks nimetataval maa-alal on asunud Aleksandri, Kreenholmi, soome koguduse, Kristuse Ülestõusmise kiriku ja Peetri koguduse surnuaed ning mitu muud väiksemat matmispaika. Laialdasem matmine lõpetati Siivertsi kalmistul 20. sajandi keskpaiku.
2010. aastal kavatseti Siivertsi kalmistu taas matmispaigana kasutusele võtta. Järgmisel aastal toimusid heakorrastustööd ning puude langetamisel lõhuti osa säilinud hauatähiseid ja -piirdeid, muu hulgas sai kannatada Narva Aleksandri koguduse esimese õpetaja Richard Julius von Pauckeri haud. Seejärel loobuti kavast kalmistut edaspidi matmispaigana kasutada ja otsustati teha Siivertsi kalmistust pargiala.
Ernst Bergmanni monument

Ernst Bergmanni monument asub Tartus Toomemäel ja on pühendatud arstiteadlase, Tartu Ülikooli kasvandiku ja õppejõu, kirurgiaprofessor Ernst Bergmanni mälestuseks. Monument valmis 1913. aastal ja monumendi autor on saksa kujur Adolf von Hildebrand.
Monumendi püstitamiseks moodustati 1907 toimunud 19. Liivimaa arstide päeval vastav komitee: Professor Ernst von Bergmannile mälestussamba püstitamise keskkomitee. Komitee esimees oli Werner Zoege von Manteuffel.
Haapsalu kammerkoor

Haapsalu kammerkoor on Lääne maakonnas Haapsalus tegutsev kammerkoor. Koori peadirigent on Ulrika Grauberg.
Koor asutati 2006.
Koor on osalenud muu hulgas Põhja- ja Baltimaade koorifestivalil, üldlaulupidudel.
Mandžuuria Eesti Selts

Mandžuuria Eesti Selts oli Hiina eestlasi (täpsemalt Mandžuuria eestlasi) ühendav selts, mis tegutses 1917–1926 ja uuesti aastast 1934 (nime all Harbini Eesti Selts) Hiinas Harbinis.
Selts asutati 8. aprillil (vkj 26. märtsil) 1917. Seltsi esimeheks valiti William Arthur Frantz Rehn.
Seltsil oli oma segakoor.
Et seltsi põhikiri ei olnud Hiina ametiasutustes registreeritud, siis mitmete asjaolude tõttu lugesid Hiina võimud selle illegaalseks ja hiljemalt 1926 sulgesid selle.
Hannah

Noorus

Hanna Pruuli sündis Heidi ja Rein Pruuli peres. Kolmeaastaselt hakkas laulma Lasteekraani Muusikastuudios, kaks aastat hiljem Eesti Raadio Laste Laulukooris. Hiljem õppis ta klaverit. 
Esimese laulu viisi ja sõnad kirjutas Hanna 13-aastaselt. 
1999. aastal lõpetas ta Gustav Adolfi Gümnaasiumi.
21. juunil 2003 abiellus ta kinnisvaraarendaja Ander Ildiga.

Lauljakarjäär

Enamik Hannahi laule on tema enda loodud.
Soololauljadebüüdi tegi Hannah 1999. aastal, mil koos Caater Productionsiga üllitas singli "Sind otsima jään". Sellele järgnesid hitid "Sinuta" ja "Su poole hüüan". 
Aastal 2001 sõlmis ta plaadilepingu Sony Music Finlandiga ning ilmusid singlid "Blinded" ja "Without You". Samal aastal avaldas Hannah ka debüütalbumi "Salaja". Albumi hittlugu "Salaja" tunnistati 2001. aasta Eesti Muusikaauhindade galal aasta tantsuhitiks.
Hannahi lugu "Blinded" ilmus singlina ka 30. juulil 2002 Ameerika Ühendriikides. Plaadi andis välja Robbins Entertainment.
25. veebruaril 2003 pälvis ta üritusel "Kuldne Plaat 2003" albumiga "Ballaadid" aasta naisartisti nimetuse.
2004. aastal avaldas ta plaadifirma Up Music Production toetusel neljanda albumi "Hannah Ballaadid II".
2007. aastal avaldas Hannah Inglismaal singli "You Are". Loole tehti ka muusikavideo.
2008. aasta kevadel kuulutas Hannah end eluaegseks Eesti parimaks lauljaks ja turismisaadikuks.
2010. aastal valis inglise raadiojaam TalkSport Hannahi lugu "I Believe In You" Inglismaa jalgpallikoondise 2010. aasta MM-finaalturniiri mitteametlikuks hümniks.

Äritegevus

2004. aastal ostsid Hannah ja Ander Ild Kadrinas riikliku kultuurimälestise, juugendstiilis Neeruti mõisa ning tegelevad selle kordategemisega lootuses, et sellest saab hotelliga muusikamõis.
2016. aastal avas Hannah Sauel pagarikoja Buxhöwden Pagar, kus lisaks palgatöötajatele küpsetab ka ise käsitööleiba, saiakesi, kooke ja küpsiseid.

Vabatahtlik töö

2012. aastal hakkas Hannah vabatahtlikuna kaasa lööma MTÜ Kasside Turvakodu töös. Et sealsed loomad leiaksid uue kodu, võttis ta kasutusele lihtsad, kuid tõhusad turundusnipid – portreteeris hüljatud kasse südamlike kirjutiste ja fotodega. Temast sai Kasside Turvakodu eestkõneleja, ta osales ka 2013. aastal kasside hukkamise vastase petitsiooni meedias tutvustamisel. Eesti Loomakaitse Selts tunnistas 2012. aasta sügisel MTÜ Kasside Turvakodu jõulise tegevuse aasta loomasõbralikuks teoks.

Isiklikku

2018. aasta aprillis sündis Hannahi ja Anderi tütar Elisabeth Emmy.
Hüpoikoon

Hüpoikoon on Charles Sanders Peirce'i semiootikas ikoonilise märgi ehk ikooni esitis.

Tsitaat

"Mingi võimalikkus üksinda on ikoon (märk) puhtalt oma kvaliteedi tõttu. Ning selle objekt saab olla üksnes esmasus. Kuid märk võib olla ikooniline, see tähendab, võib representeerida oma objekti peamiselt tema sarnasuse kaudu, olgu tema olemise viis milline tahes. Kui on tarvis nimisõna, siis ikoonilist esitist võib nimetada hüpoikooniks. Mis tahes materiaalne kujutis, nagu näiteks maal, on oma representeerimisviisi poolest suuresti konventsionaalne; kuid iseenesest, ilma allkirja või sildita, võib teda nimetada hüpoikooniks.
Hüpoikoonid võib lühidalt jaotada vastavalt esmasuse viisile, milles nad osalevad. Need, mis osalevad lihtsates kvaliteetides, ehk Esimesed esmasused, on kujutised (images); need, mis representeerivad ühe asja osade suhteid, peamiselt düaadilisi või sellisena vaadelduid, analoogsete suhetena nende eneste osades, on diagrammid; need, mis representeerivad esitise representeerivat iseloomu, representeerides parallelismi milleski muus, on metafoorid." ('A Syllabus of Certain Topics of Logic', EP 2:273, 1903)
Väike-Vägeva tee

Väike-Vägeva tee on tänav Rae vallas Peetri alevikus.
Tänav algab risti Lepiku teega ning lõppeb Vägeva teel. Tervel tänaval on paarismajad.
Tänav on 0,29 km pikk.
Olavi madal

Olavi madal on madalik Irbe väinas, 18 km Sõrve säärest edelasse. Madala geograafilised koordinaadid on 57° 47′ N, 21° 49′ E.
Veepeegli pindala on umbes 9,5 km². Vähim sügavus on 4,2 m. Madalast 1–3 km lääne poole jäävad Rabotniku madal ja Berezini madal.
Olavi madala keskkonnaregistri kood on VEE3401030.
Sõrulased

Saaremaa

Juba muinasajal olid sõrulased head meresõitjad ja hiljem edukad kalurid.
Ansekülas korraldasid sõrulased eestlaste esimese laulupüha (laulupidu).
Sõrve sääre sõjalise tähtsuse tõttu on sõrulased pidanud palju kannatama. Otsustav häving toimus II maailmasõja ajal, mil sõjategevuse ja sõrulaste Saksamaale evakueerimise tõttu kadus ajalooline asustus, hävisid hooned ja muutus maastik.
Nõgiseened

Nõgiseened (Ustilaginomycetes) on klass kandseeni.
Nõgiseened on taimeparasiidid. Nõgiseeni on umbes 1400 liiki 70 perekonnas.